b'\n_START_ARTICLE_\n\xc5\xbdeimiai m\xc3\xb5is\n_START_PARAGRAPH_\n\xc5\xbdeimiai m\xc3\xb5is (leedu \xc5\xbdeimi\xc5\xb3 dvaras) on endine m\xc3\xb5is Leedus Jonava rajoonis \xc5\xbdeimiai vallas \xc5\xbdeimiais.\n_START_SECTION_\nAjalugu\n_START_PARAGRAPH_\nAastal 1397 andis Jogaila \xc5\xbdeimiai m\xc3\xb5isa Skirgailale. Hiljem l\xc3\xa4ks m\xc3\xb5is Zaviszade valdusesse. XVII sajandil hakkas m\xc3\xb5is kuuluma Medek\xc5\xa1adele. Aastast 1780 oli m\xc3\xb5is Kossakowskite omand (neist esimene oli Liivimaa piiskop J\xc3\xb3zef Kossakowski.\n_START_SECTION_\nM\xc3\xb5isakompleks\n_START_PARAGRAPH_\nM\xc3\xb5isa klassitsistliku peahoone lasi ehitada D. Medek\xc5\xa1a ja see valmis aastail 1676\xe2\x80\x931690. P\xc3\xa4rast v\xc3\xb5\xc3\xb5randamist aastal 1940 asus seal algselt raamatukogu, hiljem oli seal aga p\xc3\xb5llumajandustehnikumi hoone. T\xc3\xa4nap\xc3\xa4eval on see kultuurim\xc3\xa4lestisena kaitse all. Hoone on eravalduses; omanikul on kavatsus see restaureerida._NEWLINE_M\xc3\xb5isakompleksist on veel s\xc3\xa4ilinud ait (varasem kontorihoone), XIX sajandi teisel poolel ehitatud j\xc3\xa4\xc3\xa4kelder, samast ajast p\xc3\xa4rinevad teenijatemaja ja tall, XIX sajandi alguses ehitatud silotorn ja kabel. \xc3\x9cks kontorihoone h\xc3\xa4vis Esimese maailmas\xc3\xb5ja ajal. M\xc3\xb5isakompleksi juures paikneb park, mis sai oma praeguse ilme aastal 1907; selle v\xc3\xa4ravate juures kasvavad kaks p\xc3\xb5list p\xc3\xa4rnapuud. Park rajati XVIII sajandil barokse pargina, mis j\xc3\xa4rgmisel sajandil metsapargiks \xc3\xbcmber kujundati. Valdavalt kasvavad seal kuused, saared, vahtrad ja p\xc3\xa4rnad. Pargis on \xc3\xbcks tiik. Pargist viib eemale 500 meetri pikkune p\xc3\xa4rnaallee._NEWLINE_Ait valmis XVIII sajandil. Aida fassaadil on kivi kirjaga "1893", see t\xc3\xa4histab aastat, mil endine kontorihoone aidaks \xc3\xbcmber ehitati. Aida fassaadi ehivad pilastrid, esimese korruse kohal paikneb antresool._NEWLINE_Kabeli lasi rajada T. Medek\xc5\xa1a ja see valmis aastal 1768 tema Bari konf\xc3\xb6deratsiooni poolt v\xc3\xb5idelnud poja m\xc3\xa4lestuseks.  Novembri\xc3\xbclest\xc3\xb5usu ajal kahtlustasid kohalikud elanikud, et m\xc3\xb5isnik toetab venelasi, nii v\xc3\xb5tsid nad selle kinni ja poosid kabeli juures \xc3\xbcles. Hoone on ise kolmekorruseline ja kaheksanurkse p\xc3\xb5hiplaaniga; see on kultuurim\xc3\xa4lestisena riikliku kaitse all. Aastal 2014 kabel restaureeriti ja see sai omale valgustuse.'